**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky a v súlade s čl. 31 Legislatívnych pravidiel vlády Slovenskej republiky Ministerstvo zahraničných vecí a európskych záležitostí Slovenskej republiky ako ústredný orgán štátnej správy pre oblasť zahraničnej politiky a vzťahy Slovenskej republiky k ostatným štátom, medzinárodným organizáciám a zoskupeniam a európskym inštitúciám, zabezpečujúci koordináciu realizácie politík Európskej únie podľa § 14 ods. 2 písm. g) zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, predkladá návrh poslancov Národnej rady Slovenskej republiky Ondreja DOSTÁLA, Anny ZEMANOVEJ, Petra OSUSKÉHO a Vladimíry MARCINKOVEJ na vydanie ústavného zákona, ktorým sa mení ústavný zákon č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (tlač 874) (ďalej len „návrh ústavného zákona“).

Ministerstvo zahraničných vecí a európskych záležitostí Slovenskej republiky k predloženému návrhu ústavného zákona uvádza:

**Všeobecne**

**Návrhom ústavného zákona sa mení ústavný zákon č.** 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie (ďalej len „ústavný zákon č. 397/2004 Z. z.“). Ide o prvú novelizáciu predmetného ústavného zákona od jeho prijatia v roku 2004.

**Návrhom ústavného zákona sa upravuje možnosť Národnej rady Slovenskej republiky zákonom poveriť výkonom jej pôsobnosti aj podľa čl. 2 ods. 3 ústavného zákona č. 397/2004 Z. z. Výbor Národnej rady Slovenskej republiky pre európske záležitosti. Na základe navrhovanej ústavnej možnosti bude môcť Národná rada Slovenskej republiky zákonom poveriť predmetný výbor nielen schvaľovaním stanovísk Slovenskej republiky k návrhom právne záväzných aktov a iných aktov podľa čl. 2 ods. 1** **ústavného zákona č. 397/2004 Z. z., ale podľa čl. 2 ods. 3** **ústavného zákona č. 397/2004 Z. z. aj schvaľovaním stanovísk Slovenskej republiky k ďalším záležitostiam Európskej únie.**

**Súčasne sa v záujme jednoznačnosti a odstránenia pochybností navrhuje úprava druhej vety čl. 2 ods. 4 ústavného zákona č. 397/2004 Z. z. tak, aby bolo zrejmé, že v prípade, ak sa** Národná rada Slovenskej republiky nevyjadrí k návrhu stanoviska Slovenskej republiky do dvoch týždňov od jeho predloženia vládou Slovenskej republiky alebo ak Národná rada Slovenskej republiky neschváli návrh stanoviska predložený vládou Slovenskej republiky a zároveň neschváli v danej veci iné stanovisko, člen vlády Slovenskej republiky je viazaný návrhom stanoviska Slovenskej republiky, ktoré predložila vláda Slovenskej republiky.

**Účinnosť návrhu ústavného zákona sa navrhuje od 1. mája 2022.**

**Stanovisko**

Ministerstvo zahraničných vecí a európskych záležitostí Slovenskej republiky súhlasí s vecným zámerom návrhu ústavného zákona.

Navrhované doplnenie čl. 2 ods. 2 ústavného zákona č. 397/2004 Z. z. tak, aby sa umožnilo Národnej rade Slovenskej republiky zákonom poveriť Výbor Národnej rady Slovenskej republiky pre európske záležitosti schvaľovaním stanovísk Slovenskej republiky nielen k návrhom právne záväzných aktov a iných aktov podľa čl. 2 ods. 1 ústavného zákona č. 397/2004 Z. z., ale aj schvaľovaním stanovísk Slovenskej republiky k ďalším záležitostiam Európskej únie podľa čl. 2 ods. 3 ústavného zákona č. 397/2004 Z. z., predstavuje logickú úpravu procesu prijímania stanovísk Slovenskej republiky k návrhom právne záväzných aktov, iných aktov, ako aj k ďalším záležitostiam Európskej únie, ktoré považuje Národná rada Slovenskej republiky za dôležité.

Navrhovanou úpravou čl. 2 ods. 4 druhej vety ústavného zákona č. 397/2004 Z. z. tak, aby bola zrejmá záväznosť návrhu stanoviska Slovenskej republiky, ktoré predložila vláda Slovenskej republiky, v prípadoch nevyjadrenia sa Národnej rady Slovenskej republiky alebo neschválenia návrhu stanoviska Slovenskej republiky do dvoch týždňov od jeho predloženia, sa odstránia pochybnosti o výklade čl. 2 ods. 4 druhej vety ústavného zákona č. 397/2004 Z. z. a zosúladí sa gramatický výklad tohto ustanovenia na jednej strane s logickým a systematickým výkladom na strane druhej.

Vzhľadom na uvedené je možné konštatovať, že návrh ústavného zákona sleduje cieľ zosúladenia a odstránenia pochybností a nedochádza na jeho základe k zmene, či prerozdeleniu právomocí medzi vládou Slovenskej republiky a Národnou radou Slovenskej republiky v záležitostiach Európskej únie.

**Medzirezortné pripomienkové konanie**

Návrh ústavného zákona bol v súlade s čl. 31 ods. 1 Legislatívnych pravidiel vlády Slovenskej republiky predložený do medzirezortného pripomienkového konania, ktoré sa uskutočnilo od 23. februára 2022 do 3. marca 2022. K návrhu ústavného zákona boli uplatnené celkovo tri pripomienky, z toho žiadne zásadné.

Ministerstvo zahraničných vecí a európskych záležitostí Slovenskej republiky uplatňuje k predloženému návrhu ústavného zákona nasledujúcu legislatívno-technickú pripomienku:

V čl. I úvodnej vete odporúčame slová „zákon o spolupráci“ nahradiť slovami „o spolupráci“.

*Odôvodnenie:*

Legislatívno-technická pripomienka.

**Záver**

Ministerstvo zahraničných vecí a európskych záležitostí Slovenskej republiky odporúča vláde Slovenskej republiky vysloviť **súhlas** snávrhom ústavného zákona.